C 214/132
HR
Službeni list Europske unije
16.6.2023.
četvrtak, 19. siječnja 2023.
75. svjestan je da pozivi na veću transparentnost ne smiju dovesti do smanjene zaštite legitimnih financijskih interesa klijenata i da moraju biti unutar postojećih pravnih okvira i sustava zaštite podataka; 76. poziva predstavnike banke da povećaju razinu angažmana i interakcije s Parlamentom, posebno u pogledu kontrole financijskih aktivnosti; 77. zabrinut je da ciljevi utvrđeni u Strategiji za raznolikost i uključivanje za razdoblje 2018. – 2021. nisu u potpunosti ostvareni; poziva EIB da učini konkretne napore kako bi poboljšao rodnu ravnotežu svojeg osoblja, posebno na razini rukovodstva i viših dužnosnika; 78. shvaća da je smanjeno zapošljavanje tijekom pandemije bolesti COVID-19, posebna priroda profila koje traži banka (u pogledu upravljanja rizicima, usklađenosti i uloga u području IT-a, zaposlenih u mnogim slučajevima iz bankarskog sektora i specijaliziranih sektora koji sami po sebi nisu nužno raznoliki) i konkurentnost tržišta rada u Luksemburgu primjeri ograničenja koja treba uzeti u obzir pri procjeni ukupne situacije; 79. prima na znanje dugotrajnu zabrinutost i pritužbe u vezi s velikim razlikama u plaćama između administrativnih i stručnih kategorija osoblja; skreće pozornost na visoke troškove života u Luksemburgu i konstatira da je korekcijski koeficijent za Luksemburg utvrđen na 100 %, iako bi trebao biti viši; ističe izazove s kojima se suočavaju članovi osoblja zaposleni u administrativnoj kategoriji i kako to može negativno utjecati na privlačnost zapošljavanja u EIB-u i na životni standard njegova osoblja; 80.
potiče banku da nastavi poduzimati mjere za postizanje vidljivije rodne ravnoteže u svojoj organizaciji;
81. pozdravlja činjenicu da EIB stalno prati geografsku ravnotežu i da se ti podaci uzimaju u obzir u tekućim i budućim postupcima zapošljavanja; 82. ponavlja svoj poziv EIB-u da osigura odgovarajuću geografsku zastupljenost svih država članica u svojoj upravi, uzimajući u obzir kompetencije i zasluge kandidata; poziva banku da za srednje i više rukovodeće položaje svake godine objavi raspodjelu po spolu i državljanstvu; 83. prima na znanje dva prijedloga koji se odnose na okvir za pravo na štrajk i okvir za priznavanje sindikata te shvaća da će Upravni odbor pravodobno donijeti te okvire; 84. poziva Banku da dodatno izvijesti o provedbenim mjerama koje su provedene na temelju ankete o zdravlju i dobrobiti iz 2021.; posebno poziva Banku da izvijesti o transparentnosti u internom upravljanju i postupcima internog zapošljavanja te o mjerama poduzetima u pogledu rezultata istraživanja o zadovoljstvu osoblja; Mjere poduzete na temelju preporuka Parlamenta 85. poziva EIB da nastavi izvješćivati o stanju i statusu prethodnih preporuka koje je izdao Parlament u svojim godišnjim rezolucijama, posebno u pogledu: (a) učinaka (gospodarskih, ekoloških i socijalnih) svoje strategije ulaganja i ostvarenih rezultata kako bi se doprinijelo uravnoteženom i stabilnom razvoju unutarnjeg tržišta u interesu Unije; (b) mjera donesenih radi poboljšanja borbe protiv povreda dužnosti i sukoba interesa, izbjegavanja plaćanja poreza, prijevara i korupcije; (c) mjera za jačanje potpore MSP-ovima i prihvatljivim gospodarskim subjektima pri provedbi politika EU-a te za izbjegavanje novih zahtjeva kojima se stvara veća birokracija za MSP-ove; (d) praćenja poziva i zahtjeva iz ove Rezolucije; o o
o
86. nalaže svojoj predsjednici da ovu Rezoluciju proslijedi Vijeću i Komisiji te poziva Vijeće i Upravno vijeće EIB-a da o njoj održe raspravu.